בית הכנסת של נאנט

בית הכנסת של נאנט (בצרפתית: Synagogue de Nantes) הוא בית כנסת הממוקם במעבר קופרניק (Impasse Copernic) במרכז העיר נאנט, צרפת, נחנך בשנת 1870. היסטוריה בימי הביניים הייתה נאנט אחד המרכזים החשובים של הקהילה היהודית בברטאן. היהודים התגוררו ברחוב שנודע בשם "רחוב היהודים" (Rue de la Juiverie), שבו שכן גם בית כנסת קטן. עם זאת, הקהילה היהודית סבלה לאורך התקופה מרדיפות חוזרות ונשנות, ובמאה ה-13 אף גורשה מן העיר. במאה ה-16 הגיעו לנאנט אנוסים ממוצא פורטוגלי, שחלקם השתקעו בעיר וחלקם עברו דרכה. במאה ה-17 תועדה גם נוכחותם של סוחרים יהודים מבורדו. לאחר המהפכה הצרפתית הוכרו זכויותיהם האזרחיות של יהודי צרפת. בשנת 1808 נמנו במחוז 35 יהודים, ובשנת 1835 התגוררו בנאנט 18 משפחות יהודיות. הקונסיסטוריה היהודית של נאנט נוסדה בשנת 1834, ובתחילה נערכו התפילות בבית תפילה ברחוב מונטסקייה. בשנה שלאחר מכן ביקשה הקהילה מן העירייה היתר להקים בית כנסת ברחוב פרנקלין, ובמקום נוסד בית תפילה יהודי. משנת 1852 התקיימו התפילות בביתו של ז'ול לאפון ברחוב רוזייר ד'ארטואה. באותה עת מנתה הקהילה כ-105 נפש. בשנת 1866 התברר כי המבנה אינו מסוגל עוד לענות על צורכי הקהילה, והחלו מאמצים להקמת בית כנסת חדש. התוכנית עוררה מחלוקת ציבורית ואף ויכוח בעיתונות המקומית, אולם לבסוף אושרה בשנת 1868. העירייה העניקה סיוע כספי להקמת המבנה, והיתרה גויסה באמצעות תרומות. בית הכנסת נחנך ב-21 ביוני 1870, כאשר הקהילה היהודית בעיר מנתה כ-200 איש. בין השנים 1882–1929 כיהן בו הרב סמואל קורב. בראשית המאה ה-20 מנתה הקהילה כ-30–40 משפחות. בתקופת מלחמת העולם השנייה נפגעה הקהילה היהודית קשות. במפקד שנערך בשנת 1942 נמנו בנאנט 531 יהודים, אך שנה לאחר מכן נותרו בעיר 53 בלבד בעקבות מעצרים וגירושים. ב-15–17 ביולי 1942 נערך בנאנט מצוד אחר יהודי העיר במקביל למבצעים דומים ברחבי צרפת. העצורים הוחזקו תחילה במחנה מקומי ולאחר מכן גורשו דרך אנז'ה אל מחנה ההשמדה אושוויץ-בירקנאו, שם נרצחו רבים מהם. לימים הוצב בבית הכנסת לוח זיכרון הנושא את שמותיהם של כ-200 מיהודי נאנט שגורשו. בשנות ה-60 של המאה ה-20 חוותה הקהילה היהודית התחדשות בעקבות הגעתם של יהודים מצפון אפריקה. בעוד שבשנת 1960 חיו בעיר כ-25 משפחות יהודיות בלבד, בשנת 1969 כבר מנתה הקהילה כ-500 נפש. בשנת 2020 מנתה הקהילה כ-150 משפחות, ובראשה עמד הרב אריאל בן-דוד. בית הכנסת משמש כיום גם כמרכז קהילתי ותרבותי בשם "מרכז אנדרה נהר". בית הכנסת, שנבנה במקור עבור קהילה שרובה הייתה ממוצא ספרדי, נכלל בשנת 2026 בתוכנית לשימור המורשת היהודית של קרן המורשת הצרפתית, שבמסגרתה הוקצו כספים לשיפוץ המבנה. קישורים חיצוניים אתר האינטרנט הרשמי של בית הכנסת של נאנט הערות שוליים